Omnibus presentes litteras inspecturis, magister Guido, officialis Briennonis, salutem in Domino. Noverint universi quod Milo, dominus Sormeriaci, constitutus in presentia nostra, benigne laudavit, voluit et concessit illam donationem quam Stephanus, pater suus, quondam dominus Sormeriaci, fecerat ecclesie Pontiniaci cum ad huc esset in habitu seculari. Dederat, enim idem Stephanus, dicte ecclesie, ad luminare ejusdem ecclesie, quicquid habebat apud Evroles, in puram et perpetuam elemosinam, jure perpetuo possidendum, excepto pedagio, in quo, tamen, pedagio supradicta Pontiniac. ecclesia percipit centum solidos, singulis annis: sed sciendum quod hoc pedagium non solum apud Evroles recipitur, sed etiam apud Bellam-Chaumam, et apud Chamlotum; de quo pedagio supradicti centum solidi prefate ecclesie, singulis annis, persolvuntur, sicut inspeximus in litteris nobilis mulieris Petronille, domine Chamloti plenius contineri. Ut autem supradicta donatio rata et firma permaneat in perpetuum, presentes litteras, ad petitionem supradicti Milonis, domini Sormeriaci, sigilli nostri munimine fecimus roborari. Datum, anno Domini Mº CCº tricesimo quarto.